I de 16 private barnehagene som ble kontrollert, fant Direktoratet for samfunnssikkerhet og beredskap (DSB) hele 68 avvik.
-Det er urovekkende mye, sier Sverre Limtun, seniorrådgiver i DSB til TV 2 hjelper deg.
Se også: Dusjkabinettet eksploderte over Julia (12)
Se også: Hvilken barneforsikring er best?
Direktoratet har sjekket hvordan det står til med de skriftlige rutinene for kontroll av lekeplassutstyr i 16 private barnehager spredt over hele Norge. Resultatet er ikke oppløftende.
Tilsynene viste at 13 av barnehagene ikke hadde god nok opplæring av ansatte som utfører kontroll og sjekk av lekeplassutstyret. Flere av barnehagene hadde heller ikke oversikt over hvem som har ansvaret for ettersyn og vedlikehold.
-Dette kan føre til at lekeplassutstyret har farlige feil som kan skade barna, sier Sverre Limtun i DSB.
Tilsynene viste i følge DSB at 11 av barnehagene ikke hadde kartlagt om lekeplassutstyret hadde alvorlige feil og mangler. 15 barnehager hadde ikke rutiner for når utstyr med farlige feil skal stenges. Mange av barnehagene var heller ikke klar over at de skulle ha et internkontrollsystem som sikrer at lekeplassutstyret ikke fører til alvorlige skader og dødsfall.
-Det er skremmende. Hvis det ikke er skikkelig kontroll kan det innebære at lekeutstyret kan ha feil og mangler som barn kan skade seg på. Lekeutstyr skal ha jevnlig ettersyn, og det er virksomhetens ansvar. Når forskriftene ikke blir fulgt er det urovekkende, sier Sverre Limtun i DSB.
Nå har barnehagene med avvik fått pålegg om å skjerpe seg.
-Vi gjør det vi gjør for å unngå alvorlige skader, ikke for å begrense barns lek. DSB har fulgt opp den enkelte virksomhet der det ble avdekket avvik og påsett at dette er utbedret, sier Limtun til TV 2 hjelper deg.